उनकी जगह 100 युवा नेताओं की टीम लेगी, पढ़िए- किस जिले से कौन शामिल?
Rajasthan Political News - What Is Rajasthan Congress's Future Plan. कांग्रेस नए नेता तैयार कर रही है। इसके लिए स्पेशल टैलेंट हंट के जरिए राजस्थान से 100 युवा नेता चुने गए हैं।
कांग्रेस नए नेता तैयार कर रही है। इसके लिए स्पेशल टैलेंट हंट के जरिए राजस्थान से 100 युवा नेता चुने गए हैं। इंटरव्यू के जरिए 850 लोगों में से इन 100 का सिलेक्शन किया गया। ये नेता भविष्य में कांग्रेस के बुजुर्ग और निष्क्रिय नेताओं को रिप्लेस करेंगे। इस कवायद के पीछे वजह है विधानसभा-लोकसभा चुनाव और आने वाले 10 साल हैं।
दरअसल, कांग्रेस का मानना है कि लोगों में धारणा बन गई है कि कांग्रेस कार्यकर्ताओं की नहीं, नेताओं की पार्टी है। इसी धारणा को बदलने के लिए कांग्रेस जनरेशन शिफ्टिंग के मॉडल पर काम कर रही है।
इसके लिए पार्टी में 25 से 45 साल आयु वाले नेतृत्व को धार देने का काम किया जा रहा है। ब्लॉक, जिला और संभाग स्तर के 850 युवा जन प्रतिनिधियों का इंटरव्यू करके करीब 100 नेताओं का चयन किया गया है। इनमें सरपंच से लेकर प्रधान, जिला परिषद सदस्य और जिला प्रमुख तक शामिल हैं।
इनमें से कुछ को संगठन में जिले से प्रदेश स्तर पर पद दिए जाएंगे तो कुछ को चुनाव में टिकट देकर मैदान में उतारा जा सकता है। चयनित युवा नेताओं को कांग्रेस की टॉप लीडरशिप ट्रेनिंग देगी। इनके जरिए जिला स्तर पर अभियान चलाकर चुनाव से पहले करीब 50 हजार कैडर बेस कार्यकर्ता तैयार किए जाएंगे। ये कार्यकर्ता ग्राउंड पर वोटर कनेक्ट करके बूथ स्तर तक सक्रिय भूमिका में काम करेंगे।
टैलेंट हंट के जरिए युवा नेतृत्व तराशने की कवायद 
कांग्रेस अपने राजीव गांधी पंचायतीराज संगठन की ओर से टैलेंट हंट प्रोग्राम के तहत नई लीडरशिप तैयार कर रही है। पिछले दिनों सभी सातों संभागों में नई लीडरशिप डेवलप करने के लिए युवा नेताओं के इंटरव्यू किए गए। इंटरव्यू के जरिए सिलेक्ट किए गए युवाओं को कांग्रेस की ओर से ट्रेनिंग दी जाएगी और फ्यूचर लीडरशिप के लिए तैयार किया जाएगा।
युवा नेताओं को एआईसीसी के चुनिंदा नेता ट्रेनिंग देंगे। इन युवाओं को ट्रेनिंग में कांग्रेस को मजबूत करने के लिए गुर सिखाए जाएंगे। उनको टास्क दिए जाएंगे कि फील्ड में नए लोगों को कैसे तैयार करना है। राजीव गांधी पंचायतीराज संगठन की राष्ट्रीय अध्यक्ष मीनाक्षी नटराजन भी सभी कैंपों में मौजूद रहेंगी। नटराजन इस पूरे प्रोग्राम को खुद मॉनिटर कर रही हैं। हाल ही माउंट आबू में हुए देशभर के युवा नेताओं के ट्रेनिंग कैंप में भी वे मौजूद रहीं। खबर अभी और भी है, आगे बढ़ने से पहले नीचे दिए गए पोल हिस्सा लेकर आप अपनी राय जाहिर कर सकते हैं।
इंटरव्यू का सबसे अहम सवाल- राजनीति में आप क्या चाहते हो?
एआईसीसी के पूर्व सचिव सचिन नायक और राजीव गांधी पंचायतीराज संगठन के राजस्थान के प्रभारी रोशन रायकवार को टेलेंट हंट के लिए राजस्थान की जिम्मेदारी सौंपी गई थी। इंटरव्यू के दौरान युवा नेताओं में राजनीतिक अवेयरनेस को चेक किया गया। उनसे सवाल किए गए कि राजनीति में आप क्या चाहते हो?
सिलेक्शन का पैरामीटर यही रखा गया कि संबंधित व्यक्ति राजनीति में आगे बढ़ना चाहता हो और उसकी भविष्य में चुनाव लड़ने की इच्छा हो। चुनाव लड़ने की इच्छा नहीं रखने वालों का चयन नहीं किया गया। साथ में इस बात पर भी फोकस किया गया कि कार्यकर्ता के रूप में काम करने को तैयार हो, न कि नेता के रूप में। सचिन नायक राजस्थान में पहले राजीव गांधी पंचायतीराज संगठन के लंबे समय तक प्रभारी रह चुके हैं।
किस संभाग से कौन-कौन युवा नेता सिलेक्ट हुआ?
योग्य जनप्रतिनिधियों को जोड़ना मकसद, सर्वे में नाम आएगा तो टिकट भी देंगे : रायकवार
राजीव गांधी पंचायतीराज संगठन के प्रदेश प्रभारी रोशन रायकवार का कहना है कि कई बार ऐसा होता है कि योग्य व्यक्ति को उचित जिम्मेदारी नहीं मिलती तो वह पार्टी छोड़कर दूसरी पार्टी में चला जाता है। इसलिए हम चाहते हैं कि जो योग्य और ऊर्जावान लोग हैं उनको पार्टी से जोड़ा रखा जाए। 
क्षमता और दक्षता के आधार पर इनको पार्टी में जिले से लेकर प्रदेश स्तर पर जिम्मेदारी दी जाएगी। अगर पार्टी के सर्वे में योग्य व्यक्ति होगा तो कोशिश रहेगी कि ऐसे लोगों को आने वाले चुनाव में अवश्य रूप से मौका मिले।
जाे लीडरशिप तैयार होगी, उससे पारिवारिक लीडरशिप रिप्लेस होगी
कांग्रेस के उदयपुर चिंतन शिविर में युवाओं को आगे लाने की बात हुई थी। वहीं पिछले दिनों राहुल गांधी की भारत जोड़ो यात्रा के दौरान यह मुद्दा प्रमुखता से सामने आया कि कांग्रेस में जमीनी स्तर पर कार्यकर्ताओं की भारी कमी हो गई है। हर कोई नेता बनने की दौड़ में है, लेकिन ग्राउंड पर काम करने को कोई तैयार नहीं है।
राहुल गांधी के निर्देश पर युवा लीडरशिप तैयार करने और ग्राउंड पर कार्यकर्ताओं की कमी को दूर करने के लिए युवा नेतृत्व को आगे लाने की यह कवायद शुरू की है। कांग्रेस में मौजूदा समय में वैचारिक तौर पर ऐसी लीडरशिप नहीं है जो ब्लॉक और बूथ स्तर पर कांग्रेस को मजबूती दे सके। इसी कमी को दूर करने के लिए कांग्रेस टैलेंट हंट प्रोग्राम चला रही है। इसके जरिए वैचारिक तौर पर लीडरशिप तैयार होगी जो आने वाले समय में पारिवारिक लीडरशिप को रिप्लेस करेगी।
ग्लैमर और पॉवर पॉलिटिक्स के माहौल में नई लीडरशिप का प्रयास : सचिन नायक
एआईसीसी के पूर्व सचिव सचिन नायक ने बताया कि ग्लैमर और पावर पॉलिटिक्स का जो माहौल है, उससे अलग हटकर कुछ ऐसे लोगों को आगे लाने का प्रयास किया जा रहा है जो आने वाले समय में कांग्रेस के लिए नई लीडरशिप के रूप में काम करें। ऑल इंडिया पंचायतीराज संगठन ने पूरे देश में यह प्रक्रिया शुरू की है कि नई लीडरशिप डेवलप करने के लिए युवा जनप्रतिनिधियों को आइडेंटिफाई किया जाए।
राहुल गांधी का फोकस: कांग्रेस को वापस खड़ा करने के लिए जमीनी कार्यकर्ताओं का नेतृत्व डेवलप हो
कांग्रेस के जानकार सूत्रों का कहना है कि नई लीडरशिप तैयार करने की यह पूरी कवायद राहुल गांधी के दिशा निर्देशन में हो रही है। राहुल गांधी चाहते हैं कि आने वाले समय में जब तक कांग्रेस में नई लीडरशिप तैयार नहीं होगी, तब तक कांग्रेस सरवाइव नहीं कर पाएगी। यही कारण है कि टैलेंट हंट में पूरा फोकस युवा नेतृत्व पर किया गया है।
ऐसे युवाओं को सिलेक्ट किया जा रहा है जो पार्टी को अपना पूरा समय दे सके और जिनमें चुनाव लड़ने की इच्छाशक्ति हो। चयन का मुख्य आधार भी यही रखा गया है कि जिन लोगों में आगे बढ़ने की इच्छाशक्ति है, उन्हीं को इस कार्यक्रम में सिलेक्ट किया जा रहा है।
दिल्ली से मीनाक्षी नटराजन कर रही है मॉनिटरिंग : प्रो. सीबी यादव
राजीव गांधी पंचायतीराज संगठन (आरजीपीआरएस) के प्रदेश अध्यक्ष प्रोफेसर सीबी यादव ने दैनिक भास्कर को बताया- टैलेंट हंट कार्यक्रम के पहले चरण में हमने पंचायतीराज संस्थाओं और नगरीय निकायों के युवा जनप्रतिनिधियों पर फोकस किया है। इनमें मुख्य रूप से 25 से 45 साल उम्र के ऐसे युवा जनप्रतिनिधि है जो एक बार या दो बार प्रधान, जिला प्रमुख, पंचायत समिति सदस्य, जिला परिषद सदस्य और पार्षद का चुनाव जीते हुए हैं।
प्रदेश के सातोंं संभागाें में 100 लोगों का चयन किया गया है। विशेष ट्रेनिंग के जरिए कांग्रेस को मजबूत करने के लिए इनको तैयार करेंगे और इन्हें जिलों में भेजेंगे। ये लोग जिलों में कैंप करेंगे। जिलों से कुछ लोगाें को चुनेंगे और फिर वे लोग ब्लॉक लेवल पर कैंप करेंगे। नेतृत्व की खोज के लिए यह एक सतत प्रक्रिया होगी। इस पूरे प्रोग्राम की राजीव गांधी पंचायतीराज संगठन की राष्ट्रीय अध्यक्ष मिनाक्षी नटराजन खुद मॉनिटरिंग कर रही हैं। चयनित युवा नेताओं के पीसीसी में हुए सम्मेलन में भी नटराजन मौजूद रहीं।
